
Raport
privind  aprobarea acordului de parteneriat între UAT Municipiul Timișoara și Direcția de Asistență Socială a Municipiului Timișoara pentru depunerea și implementarea proiectului
"Demolare construcție existentă și construire Centru de zi pentru persoane adulte cu dizabilități, acces auto, acces pietonal, parcaje, amenajare parcelă"



În vederea îndeplinirii obiectivelor Strategiei Europa 2020, România și-a asumat ca țintă incluziunea socială a grupurilor vulnerabile și reducerea numărului de persoane expuse riscului de sărăcie sau excluziune socială cu 580.000, până în anul 2020. Principalul instrument strategic de realizare a acestui obiectiv îl reprezintă Strategia Națională privind Incluziunea Socială și Reducerea Sărăciei 2015-2020. Una dintre intervențiile cheie pentru reducerea sărăciei și promovarea incluziunii sociale o reprezintă dezvoltarea de servicii sociale, urmărindu-se consolidarea și îmbunătățirea acestora la nivel comunitar, prin finanțarea din POR 2014-2020 a investițiilor în infrastructura necesară furnizării și dezvoltării lor. 
Strategia de Dezvoltare Locală (SDL) a Asociației Grupului de Acțiune Locală (GAL) Freidorf, în baza unor studii specifice precum și  pe baza nevoilor și a propunerilor venite din partea comunității și a actorilor locali, a stabilit sectoarele de dezvoltare necesare pentru zona de sud a orașului - Freidorf. Printre acestea se numără și dezvoltarea de servicii publice sociale pentru persoanele aflate în risc de sărăcie și excluziune.

UAT Municipiul Timișoara – Direcția Dezvoltare în parteneriat cu Direcția de Asistență Socială a Municipiului Timișoara intenționează realizarea proiectului  ”Demolare construcție existentă și construire Centru de zi pentru persoane adulte cu dizabilități, acces auto, acces pietonal, parcaje, amenajare parcelă” și solicitarea finanțării acestuia în cadrul POR 2014-2020, Axa prioritară 9, Sprijinirea regenerării economice și sociale a comunităților defavorizate din mediul urban,  Prioritatea de investiții 9.1, pentru proiectele aferente Strategiilor de Dezvoltare Locală, Apel de selecție Intervenția 6 – Dezvoltarea infrastructurii sociale și medicale –Grupul de Acțiune Locala Freidorf. Construcția centrului se dorește a se realiza pe teritoriul delimitat prin Strategia de Dezvoltare Locală Freidorf, pe un teren cu o suprafață totală de 1124 mp amplasat pe str. Pavlov nr.19, zona Fratelia, atribuit în administrarea DAS Timișoara prin HCL 345 / 2020 pe o perioadă de 10 ani.

Obiectivul general al proiectului vizează combaterea marginalizării sociale a persoanelor adulte care se confruntă cu  dizabilități și/sau cu boli cronice care le îngreunează activitățile zilnice, aflate în risc de sărăcie și excluziune socială, prin realizarea unei investiții în îmbunătățirea mediului fizic precum și investiții pentru dezvoltarea funcțiilor sociale – respectiv demolare construcție existentă și construire Centru de zi pentru persoane adulte cu dizabilități, acces auto, acces pietonal, parcaje, amenajare parcelă. 
Realizarea obiectivului va contribui de asemenea la: creșterea sentimentului de apartenență la comunitate al persoanelor adulte cu dizabilități și/sau boli cronice în urma accesării de servicii sociale în cadrul centrului; asigurarea pe timpul zilei a unor activități de îngrijire, educație, recreere - socializare, abilitare-reabilitare, consiliere, dezvoltarea deprinderilor de viață independentă pentru persoane cu dizabilități/boli cronice, dezvoltarea de acțiuni de informare la nivelul comunității în ceea ce privește serviciile oferite și beneficiile acestora pentru persoanele adulte cu dizabilități/boli cronice  marginalizate și familiile acestora.

Având în vedere prevederile Ghidului specific POR/GAL/2020/9/7/OS 9.1, Apel de selecție Intervenția 6  și  prevederile din Ghidul general cadru al Programului Operațional Regional 2014-2020, Axa prioritară 9, Prioritatea de investiții 9.1, pentru proiectele aferente Strategiilor de Dezvoltare Locală, pentru depunerea cererii de finanțare este necesară aprobarea unui Acord de parteneriat între UAT Municipiul Timișoara și Direcția de Asistență Socială a Municipiului Timișoara
DAS MT a contractat servicii pentru  studiu de fezabilitate cu respectarea prevederilor  HG. nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice. Furnizorul de servicii  S.C. DEKAGON STUDIO S.R.L., Timișoara a elaborat S.F. – nr. proiect 162/2021.
[bookmark: _GoBack]În conformitate cu prevederile Ghidului specific POR/GAL/2020/9/7/OS 9 aferent Apelului de selecție pentru dezvoltarea infrastructurii medicale și sociale  lansat de către Grupul de Acțiune Locală Freidorf, valoarea maximă eligibilă pentru un proiect este de 740.000 euro (3.516.110 lei). Cursul valutar utilizat este cursul InfoEuro din luna lansării apelului de proiecte, respectiv  luna octombrie 2019: 1 Euro = 4,7515 RON.
Având în vedere cele de mai sus, valoarea totală a proiectului  este în cuantum de 3.548.735,69 lei lei (inclusiv TVA), conform deviz general, din care valoare totală eligibilă 3.516.109,99 lei (inclusiv TVA), distribuită astfel:
-Lider de proiect (Municipiul Timișoara): 2.781.999,87 lei  (inclusiv TVA), din care valoare totală eligibilă 2.749.374,17 lei (inclusiv TVA), cheltuielile neeligibile fiind în cuantum de 32.625,70 lei (inclusiv TVA).
-Partener - (Direcţia de Asistenţă Socială a Municipiului Timişoara): 766.735,82 lei (inclusiv TVA), din care cheltuieli eligibile 766.735,82 lei (inclusiv TVA).
Propunem: 
1.Aprobarea acordului de parteneriat între UAT Municipiul Timișoara și Direcția de Asistență Socială a Municipiului Timișoara  pentru depunerea și implementarea proiectului "Demolare construcție existentă și construire Centru de zi pentru persoane adulte cu dizabilități, acces auto, acces pietonal, parcaje, amenajare parcelă".

